Humøret var højt hos børnene i Landbørnehaven Knivholt i Frederikshavn, da de onsdag fik foræret en ny gedebuk.

Det var næsten som juleaften for børnene fra Landbørnehaven Knivholt, der onsdag eftermiddag sad spændte og ventede på deres nye ged. - Basse er død. Den er oppe i himlen, forklarede en lille pige til Kanal Frederikshavn, mens hun ventede. Landbørnehaven har haft to geder siden 2007, men forrige weekend forsvandt Basse. Resterne af Basse blev fundet to dage senere. Kun mave og skind var tilbage. Derfor forærede Farm Fun ved Ålbæk onsdag eftermiddag en fire måneder gammel gedebuk til børnehaven. - Vi vil gerne gøre børnene glade igen, og derfor giver vi dem denne ged. Jeg er faktisk meget imponeret af den. Den er simpelthen så rolig og omgængelig, og ude fra Farm Fun er den jo vant til børn, fortæller Anette Klausen fra Farm Fun til Kanal Frederikshavn. Børnene fik lov til at klappe den nye ged, inden den blev sat ind i folden til børnehavens anden ged, Buller.